AJÁNLATTÉTELI FELHÍVÁS

építés tárgyú, a Kbt. 115. § szerinti nyílt közbeszerzési eljárás megkezdése céljából

1. AJÁNLATKÉRŐ: **Vaskút Nagyközségi Önkormányzat**

címe: 6521 Vaskút, Kossuth L. u. 90.

képviseli: Alszegi Zoltán polgármester

kapcsolattartó: Lantay Ákos

telefon: +36 70 376 2388

e-mail: [lantay.akos@aldc.hu](mailto:lantay.akos@aldc.hu)

2. A KÖZBESZERZÉSI ELJÁRÁS FAJTÁJA: a Kbt. 115. § szerinti nyílt (ajánlattételi felhívás megküldésével induló) közbeszerzési eljárás

3. A DOKUMENTÁCIÓVAL KAPCSOLATOS TUDNIVALÓK:

A közbeszerzési dokumentumok az ajánlattételi felhívás megküldésének napjától kezdődően közvetlenül és díjmentesen elektronikusan elérhetőek az ajánlatkérő honlapján ([www.vaskut.hu](http://www.vaskut.hu)). **A közbeszerzési dokumentumok letöltését követően ajánlatkérő kéri, hogy az ajánlattételre felkért gazdasági szereplő a letöltés tényéről írásban (e-mail) tájékoztassa ajánlatkérőt a fenti 1. pontban szereplő kapcsolattartónál**.

4. KÖZBESZERZÉS TÁRGYA ÉS MENNYISÉGE: A Vaskúti Községháza és Rendezvényterem felújítása és energetikai korszerűsítése.

1. rész: A Vaskúti Községháza felújítása és energetikai korszerűsítése:

- az épület záró födémének hőszigetelése

- az épület homlokzati vakolatának javítása és újrafestése

- az épület ereszcsatorna-rendszerének, lefolyócsöveinek és bádogos szerkezeteinek cseréje

- a fűtési rendszer korszerűsítése a meglévő kazán cseréjével

- a tetőszerkezet felújítása

- napelemes rendszer kiépítése.

Az épület nettó alapterülete: 391,97 m2.

2. rész: A Vaskúti Rendezvényterem felújítása és energetikai korszerűsítése:

- a nagyterem meglévő álmennyezetének cseréje energetikailag korszerű, hőszigetelt, függesztett álmennyezetre,

- a lapostetős épületrész homlokzatának felső harmadában meglévő cserép homlokzatburkolat elbontásra kerül

- az épület világítási rendszere átalakításra kerül energiahatékony, LED-es világítási rendszerré

- a fűtési rendszer korszerűsítése, a meglévő fűtőtestek cseréje termosztatikus szelepfejjel ellátott acéllemez lapradiátorokra

- homlokzati nyílászárók cseréje fa szerkezetű, 3-rétegű, hőszigetelő üvegezéssel ellátott nyílászárókra

- napelemes rendszer kiépítése,

- hőszivattyús rendszer kiépítése.

Az épület nettó alapterülete: 748 m2.

Részletesen a közbeszerzési dokumentumokban.

5. SZERZŐDÉS MEGHATÁROZÁSA: A Vaskúti Községháza és Rendezvényterem felújítása és energetikai korszerűsítése, vállalkozási szerződés keretében.

Keretmegállapodás kötésére, dinamikus beszerzési rendszer alkalmazására, elektronikus árlejtés alkalmazására nem kerül sor.

6. A TELJESÍTÉS HATÁRIDEJE: 2018. november 30. (a közbeszerzés mindkét része esetében)

7. TELJESÍTÉS HELYE:

1. rész: 6521 Vaskút, Kossuth L. u. 90., hrsz.: 76

2. rész: 6521 Vaskút, Kossuth L. u. 107., hrsz.: 1107/2

8. A JÓTÁLLÁS ÉS A szerződésT MEGERŐSÍTŐ BIZTOSÍTÉKOK:

Jótállás: az ajánlatban vállalt mértékben, de vállalkozónak legalább 24 hónap időtartamra érvényes teljes körű jótállást kell vállalnia. A jótállási kötelezettség kezdete az eredményes műszaki átadás-átvételi eljárás lezárását követő nap. Ajánlatkérő a 48 hónapot elérő vagy annál hosszabb időtartamú megajánlás esetében is a ponthatár felső határával (10 pont) azonos számú pontot ad ezen értékelési részszempont értékelése során.

Késedelem esetére kikötött kötbér: 100.000.- Ft/késedelmes nap. A késedelmi kötbért ajánlatkérő maximum 30 naptári napra érvényesíti. Amennyiben a késedelmi kötbérrel sújtott naptári napok száma meghaladja a 30 napot, úgy Ajánlatkérő súlyos szerződésszegésre hivatkozással jogosult a szerződést azonnali hatállyal felmondani.

A teljesítés elmaradása esetére kikötött kötbér: a szerződés szerinti nettó ár 20%-a (30 napon túli késedelem esetén).

Ajánlatkérő a kötbért meghaladó kárát is érvényesítheti a vállalkozóval szemben. Ajánlatkérő a vállalkozó tevékenységével vagy mulasztásával kapcsolatban keletkezett kárát akkor érvényesítheti a vállalkozóval szemben, ha az bizonyítottan a vállalkozó hibájából keletkezett.

Ajánlatkérő jótállási (a hibás teljesítéssel kapcsolatos igényekre vonatkozó) biztosítékot ír elő, mértéke a szerződés szerinti, tartalékkeret és áfa nélkül számított ellenszolgáltatás 2%-a. A nyertes ajánlattevőnek a jótállási biztosítékot a teljesítés - azaz a sikeres műszaki átadás-átvétel - napján, de legkésőbb a végszámla benyújtásával egyidejűleg - annak kiegyenlítési feltételeként - kell ajánlatkérő rendelkezésére bocsátania, felszabadítása az ajánlattevő által vállalt jótállási idő lejártakor történik. A jótállási biztosíték teljesíthető a Kbt. 134. § (6) bekezdés a) pontja szerint. A biztosíték határidőre történő rendelkezésre bocsátásáról az ajánlattevőnek az ajánlatban nyilatkoznia kell.

9. AZ ELLENSZOLGÁLTATÁS TELJESÍTÉSÉNEK FELTÉTELEI:

A szerződés finanszírozása a Vidékfejlesztési Program keretén belül („*Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés”*) 85%-ban vissza nem térítendő támogatásból történik, utófinanszírozással. Az ajánlattétel, a szerződés és a kifizetések pénzneme magyar forint.

A szerződés tartalékkeretet nem tartalmaz. Ajánlattevő közbeszerzési részenként 2 db (azaz kettő darab) rész-számla és a végszámla kibocsátására jogosult. Ajánlatkérő a teljesítés ellenértékét a Ptk. 6:130.§ (1)-(2) bekezdései szerint (maximum 30 napos fizetési határidő), banki átutalással egyenlíti ki. Amennyiben az ajánlattevőként szerződő fél a teljesítéshez alvállalkozót vesz igénybe, a Ptk. 6:130.§ (1)-(2) bekezdéseitől eltérően a teljesítés ellenértéke a 322/2015. (X. 30.) Korm. rendelet 32/A. §-ában foglaltak szerint kerül kiegyenlítésre. A közbeszerzés mindkét része esetében az első rész-számla 30%-os, a második rész-számla 60%-os műszaki készültségi fok elérése esetén, az igazolt teljesítést követően nyújtható be, a végszámla pedig az eredményes műszaki átadás-átvételi eljárást követően. A számlák összegének arányosnak kell lennie az adott teljesítési szakaszban elvégzett munka értékével.

Ajánlattevő a közbeszerzés mindkét része esetében a szerződésben foglalt teljes nettó ellenszolgáltatás 10%-ának megfelelő összeg előlegként történő kifizetését kérheti a Kbt. 135.§ (7)-(8) bekezdése alapján. Előleg igénylése esetén ajánlatkérő az előleget az ajánlattevő kérésére legkésőbb az építési munkaterület átadását követő 15 napon belül kifizeti. Az előleg igénylése esetén annak elszámolására a végszámlában kerül sor.

Ajánlatkérő a szerződés teljesítésének elismeréséről (teljesítésigazolás) vagy az elismerés megtagadásáról legkésőbb az ajánlattevőként szerződő fél teljesítésétől vagy az erről szóló írásbeli értesítés kézhezvételétől számított tizenöt napon belül írásban köteles nyilatkozni. Ha az ajánlattevőként szerződő fél írásbeli értesítésére (készre jelentés) az ajánlatkérőként szerződő fél a szerződésben az átadás-átvételi eljárás megkezdésére meghatározott határidőt követő tizenöt napon belül nem kezdi meg az átadás-átvételi eljárást, vagy megkezdi, de a szerződésben - a Ptk. 6:247. § (2) bekezdésére figyelemmel - meghatározott határidőben nem fejezi be, az ajánlattevőként szerződő fél kérésére a teljesítésigazolást köteles kiadni.

10. RÉSZAJÁNLAT, ALTERNATÍV AJÁNLAT LEHETŐSÉGE: ajánlatkérő a részajánlat-tételre lehetőséget biztosít, ajánlat benyújtható önmagában egy részre vagy mindkettő részre együttesen. Ajánlatkérő az alternatív ajánlat lehetőségét kizárja.

11. AZ AJÁNLATOK ÉRTÉKELÉSI SZEMPONTJA: a gazdaságilag legelőnyösebb ajánlat az alábbi, legjobb ár-érték arányt megjelenítő részszempontok szerint:

|  |  |
| --- | --- |
| **Részszempont**  1. Ajánlati ár (Ft)  2. Vállalt jótállási idő (hónapokban, minimum 24 hónap)  3. Műszaki segítségnyújtás – rendelkezésre állási idő a vállalt jótállási idő alatt, a hiba bejelentésétől számítva (órában; maximum 48 óra) | **Súlyszám**  70  15  15 |

Az ajánlatok részszempontok szerinti tartalmi elemeinek értékelése során adható pontszám alsó és felső határa: részszempontonként 1-10 pont.

A módszer ismertetése, amellyel az ajánlatkérő megadja a ponthatárok közötti pontszámot:az egyes részszempontokon belül az értékelési pontszám arányosítással kerül kiszámításra. Ennek során az egyes ajánlatok részszempontonkénti tartalmi elemei az adott részszemponton belül megajánlott legjobb tartalmi elemhez kerülnek arányosításra oly módon, hogy a legjobb tartalmi elem a maximális 10 pontot kapja, a többi pontszáma ehhez viszonyított lineáris arányban csökken. Az így kiszámított pontszámok a megfelelő súlyszámmal felszorzásra, majd valamennyi részszempont szerint összeadásra kerülnek. A legmagasabb összpontszámot elérő ajánlat az összességében legelőnyösebb, azaz a nyertes. (Ha a pontszámítás során tört pontértékek keletkeznek, akkor azokat ajánlatkérő két tizedes jegyre kerekíti.)

12.Kizáró okok:

Az eljárásban nem lehet ajánlattevő, alvállalkozó, és nem vehet részt alkalmasság igazolásában olyan gazdasági szereplő, akivel kapcsolatban fennállnak a Kbt. 62.§ (1) - (2) bekezdéseiben felsorolt kizáró okok.

A kizáró okok fenn nem állásáról az ajánlattevőnek nyilatkoznia kell (cégszerűen aláírt nyilatkozat), valamint a Kbt. 62. § (1) bekezdés k) pont kb) pontját a közbeszerzési eljárásokban az alkalmasság és a kizáró okok igazolásának, valamint a közbeszerzési műszaki leírás meghatározásának módjáról szóló 321/2015. (X. 30.) Korm. rendelet 8. § i) pont ib) alpontjában és a 10. § (1) bekezdés g) pont gb) alpontjában foglaltak szerint kell igazolnia. A nyilatkozatok és igazolások dátuma nem lehet régebbi az ajánlattételi felhívás megküldésének napjánál. Ajánlattevőnek az alvállalkozó és adott esetben az alkalmasság igazolásában résztvevő más szervezet vonatkozásában a 321/2015. (X. 30.) Korm. rendelet 17. § (2) bekezdése szerint kell eljárnia.

13. ALKALMASSÁGI KÖVETELMÉNYEK

Műszaki, illetve szakmai alkalmasság:

1.) A közbeszerzés mindkettő része esetében alkalmatlan az ajánlattevő, ha nem rendelkezik az ajánlattételi felhívás megküldésétől visszafelé számított 60 hónapban megvalósított (sikeres műszaki átadás-átvétellel befejezett) 1 db olyan referencia munkával, amelynek tárgya egy legalább 300 m2 összes alapterületű épület energetikai korszerűsítése volt.

Igazolási mód: ajánlattevőnek az ajánlatában csak nyilatkoznia kell arról, hogy megfelel a felhívásban előírt, igazolni kívánt műszaki, illetve szakmai alkalmassági követelménynek. A 321/2015. (X. 30.) Korm. rendelet 22. § (3) bekezdése, illetve 23.§-a alapján a referenciát a szerződést kötő másik fél által adott igazolással kell igazolni. A referenciaigazolásnak tartalmaznia kell a kivitelezés (referenciamunka) tárgyát, a teljesítés idejét (kezdő és befejező időpontját) és helyét, a szerződést kötő másik fél megnevezését, továbbá nyilatkozni kell arról, hogy a teljesítés az előírásoknak és a szerződésnek megfelelően történt-e. Az igazolást a Kbt. 69. § (4)-(7) bekezdései szerint kell benyújtani.

2.) A közbeszerzés mindkettő része esetében alkalmatlan az ajánlattevő, ha nem rendelkezik 1 fő okleveles építész vagy építőmérnök szakemberrel.

Igazolási mód: ajánlattevőnek az ajánlatában csak nyilatkoznia kell arról, hogy megfelel a felhívásban előírt, igazolni kívánt műszaki, illetve szakmai alkalmassági követelménynek. Ajánlattevőnek a Kbt. 69. § (4)-(7) bekezdés szerinti ajánlatkérői felhívást követően csatolnia kell a teljesítésbe bevonni kívánt fenti szakember végzettségét igazoló okiratának egyszerű másolatát.

A műszaki, illetve szakmai alkalmassági feltételeknek való megfelelés tekintetében a Kbt. 65. § (6)-(11) bekezdései irányadóak. Az igazolási módokkal kapcsolatban ajánlatkérő felhívja a figyelmet a 321/2015. (X. 30.) Korm. rendelet 24. § (1)-(2) bekezdéseiben foglaltakra is.

14. AJÁNLATTÉTELI HATÁRIDŐ: 2017. november 10. 10.00 óra

15. AJÁNLAT BENYÚJTÁSÁNAK CÍME: Vaskút Nagyközségi Önkormányzat 6521 Vaskút, Kossuth L. u. 90.

16. AJÁNLATTÉTEL NYELVE: magyar

17. AJÁNLATOK FELBONTÁSÁNAK HELYE ÉS IDEJE: Vaskút Nagyközségi Önkormányzat Vaskúti Közös Önkormányzati Hivatal 6521 Vaskút, Kossuth L. u. 90. 2017. november 10. 10.00 óra

Az ajánlatok felbontásánál csak az ajánlatkérő, az ajánlattevők, valamint az általuk meghívott személyek, továbbá - a közbeszerzéshez támogatásban részesülő ajánlatkérő esetében - a külön jogszabályban meghatározott szervek képviselői, valamint személyek lehetnek jelen.

18. AZ AJÁNLATI KÖTÖTTSÉG MINIMÁLIS IDŐTARTAMA: 60 nap

19. AJÁNLATI BIZTOSÍTÉK, SZERZŐDÉSBEN MEGKÖVETELT BIZTOSÍTÉKOK: ajánlatkérő ajánlati biztosítékot nem ír elő, a szerződésben megkövetelt biztosítékokat a 8. pont tartalmazza.

20. EGYÉB INFORMÁCIÓK:

20.1. Az ajánlat összeállításának költségei az ajánlattevőt terhelik.

20.2. Ajánlattevőnek (közös ajánlattevőknek) az ajánlatában nyilatkoznia kell a Kbt. 66. § (2) és (4) bekezdésében foglaltak szerint.

20.3. Ajánlattevőnek (közös ajánlattevőnek) az ajánlatában nyilatkoznia kell a Kbt. 66. § (6) bekezdés a) és b) pontja vonatkozásában (alvállalkozó igénybevétele). A nyilatkozatokat nemleges tartalom esetén is kifejezetten meg kell tenni.

20.4. Az előírt alkalmassági követelményeknek az ajánlattevők bármely más szervezet vagy személy kapacitására támaszkodva is megfelelhetnek, a közöttük fennálló kapcsolat jogi jellegétől függetlenül. Ebben az esetben meg kell jelölni az ajánlatban ezt a szervezetet és az ajánlattételi felhívás vonatkozó pontjának megjelölésével azon alkalmassági követelményt, amelynek igazolása érdekében az ajánlattevő ezen szervezet erőforrására vagy arra is támaszkodik. Csatolni kell az ajánlatban a kapacitásait rendelkezésre bocsátó szervezet olyan szerződéses vagy előszerződésben vállalt kötelezettségvállalását tartalmazó okiratot, amely alátámasztja, hogy a szerződés teljesítéséhez szükséges erőforrások rendelkezésre állnak majd a szerződés teljesítésének időtartama alatt.

20.5. Az ajánlatnak tartalmaznia kell az ajánlattételi felhívásban és a közbeszerzési dokumentumokban előírt valamennyi - az ajánlattevő képviselője által cégszerűen aláírt - nyilatkozatot.

20.6. Az ajánlatot egy eredeti (papír alapú) példányban, zárt borítékban (csomagban) kell benyújtani, a borítékon (csomagoláson) feltüntetve az ajánlattevő nevét és *„A Vaskúti Községháza és Rendezvényterem felújítása és energetikai korszerűsítése.”* valamint a *„Nem bontható fel az ajánlatok bontása céljából tartott hivatalos bontási értekezlet előtt”* feliratokat. Az ajánlatot összefűzve (a lapokat lapozható módon egymáshoz rögzítve) kell benyújtani. Az ajánlatot a papír alapú példánnyal mindenben megegyező elektronikus másolati példányban (lehetőleg pdf formátumban) is be kell nyújtani elektronikus adathordozón (CD vagy DVD). Ezzel kapcsolatban ajánlattevőnek nyilatkoznia kell, hogy az általa elektronikus formátumban benyújtott ajánlat a papír alapú eredeti ajánlattal mindenben megegyezik és jelszavas védelemmel nincs ellátva. A postán feladott ajánlatot az ajánlatkérő csak akkor tekinti határidőn belül benyújtottnak, ha annak kézhezvételére az ajánlattételi határidőig sor került a 15. pontban szereplő címen. Az ajánlattételi felhívásban meghatározott helyen kívül benyújtott ajánlatok beérkezéséért az ajánlatkérő nem vállal felelősséget. Az ajánlatkérő az ajánlattételi határidőn túl jelentkezést (késedelem) nem fogad el.

20.7. A Kbt. 47. § (2) bekezdése alapján a papír alapú ajánlati példányban szereplő dokumentumok egyszerű másolatban is benyújthatók. Az ajánlatkérő előírja az olyan nyilatkozat eredeti vagy hiteles másolatban történő benyújtását, amely közvetlenül valamely követelés érvényesítésének alapjául szolgál, pl. garanciavállaló nyilatkozat vagy kezességvállalásról szóló nyilatkozat. Az ajánlat Kbt. 68. § (2) bekezdése szerint benyújtott egy eredeti példányának a Kbt. 66. § (2) bekezdése szerinti nyilatkozat eredeti aláírt példányát kell tartalmaznia. Ajánlatkérő a nem magyar nyelven benyújtott dokumentumok ajánlattevő általi felelős fordítását is elfogadja.

20.8. Az ajánlathoz csatolni kell a felolvasó lapot, amelyen szerepeltetni kell az ajánlattevő nevét, székhelyét, adószámát, elérhetőségi adatait és az értékelési részszempontokra tett megajánlásait. A felolvasó lapot ajánlattevőnek cégszerű aláírásával kell hitelesítenie.

20.9. Az ajánlat minden oldalát – kivéve az üres oldalakat – eggyel kezdődő, folyamatos sorszámozással kell ellátni és erre az ajánlat elején elhelyezett tartalomjegyzékben hivatkozni kell.

20.10. Az ajánlathoz csatolni kell az ajánlatban aláíró személy(ek) aláírási címpéldányának vagy a jogi képviselő által készített és ellenjegyzett aláírás-mintájának másolatát. Amennyiben az ajánlatot a cégjegyzésre jogosult személy meghatalmazása alapján más személy látja el kézjegyével, úgy a meghatalmazásról legalább teljes bizonyító erejű magánokirat csatolása szükséges egyszerű másolatban.

20.11. A nyertes ajánlattevőnek a közbeszerzés mindkettő része esetében legkésőbb a szerződéskötés időpontjára felelősségbiztosítási szerződést kell kötnie, vagy a meglévő felelősségbiztosítását ki kell terjesztenie a közbeszerzés 1. része esetében legalább 40 millió Ft/év és legalább 20 millió Ft/káresemény mértékű, a közbeszerzés 2. része esetében legalább 80 millió Ft/év és legalább 40 millió Ft/káresemény mértékű építés-szerelési tevékenységet magában foglaló szakmai felelősségbiztosításra (322/2015. (X. 30.) Korm. rendelet 26. §).

20.12. Ajánlatkérő felhívja ajánlattevők figyelmét, hogy a beszerzést támogatásból valósítja meg, így a Kbt. 53.§ (6) bekezdése, valamint a 135.§ (12) bekezdése megfelelően alkalmazandó. A beszerzés a következő programmal kapcsolatos: Vidékfejlesztési Program, jogcím: „Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés”. Ajánlatkérő ügyfél-azonosító száma: 1003274383; a projekt azonosítószáma: 1776016651.

20.13. Az ajánlatnak a közbeszerzés mindkét része esetében tartalmaznia kell a kivitelezésre vonatkozó beárazott tételes költségvetést. Ajánlatkérő felhívja ajánlattevők figyelmét, hogy az árazott költségvetésük elkészítése során lehetőség szerint legyenek figyelemmel a közbeszerzési dokumentumok részét képező árazatlan költségvetés tételeinek az Építési Normagyűjteményben (ÉNGY) szereplő referencia áraira.

20.14. Ajánlatkérő felhívja ajánlattevők figyelmét, hogy a Kbt. 138.§ (1) bekezdése alapján az alvállalkozói teljesítés összesített aránya nem haladhatja meg a szerződés értékének 65%-át, továbbá az (5) bekezdés alapján a teljesítésben részt vevő alvállalkozó nem vehet igénybe az alvállalkozói szerződés értékének 65%-át meghaladó mértékben további közreműködőt.

20.15. Ajánlatkérő felhívja ajánlattevők figyelmét, hogy amennyiben a rendelkezésére álló anyagi fedezet összege nem elegendő a szerződés megkötéséhez az értékelés alapján legkedvezőbb ajánlatot tett ajánlattevővel, ajánlatkérő eredménytelenné nyilváníthatja az eljárást a Kbt. 75.§ (2) bekezdés b) pontja alapján.

20.16. Közös ajánlattétel esetén az ajánlattételnek meg kell felelnie a Kbt. 35. §-ában foglalt feltételeknek, különös figyelemmel a (2)-(3) bekezdésre. Be kell csatolni a közös ajánlattevők megállapodását, amelyben rögzítik a Kbt. 35. § (6) bekezdésében előírt egyetemleges felelősségvállalást a szerződés teljesítéséért, továbbá meg kell adni a közös ajánlattevők munkamegosztását a feladatok és azok részaránya tekintetében.

20.17. A 321/2015. (X. 30.) Korm. rendelet 13. §-a alapján folyamatban lévő változásbejegyzési eljárás esetében ajánlattevő az ajánlathoz köteles csatolni a cégbírósághoz benyújtott változásbejegyzési kérelmet és az annak érkezéséről a cégbíróság által megküldött igazolást.

20.18. Ajánlatkérő kizárja a Kbt. 35. § (9) bekezdése alapján projekttársaság létrehozását mind önálló, mind közös ajánlattevők tekintetében.

20.19. Az ajánlatkérő felhívja ajánlattevők figyelmét, hogy az eljárás nyertesével, annak visszalépése esetén a második legkedvezőbbnek minősített ajánlatot tevővel köt szerződést, amennyiben az eljárás eredményéről szóló összegezésben megjelöl második legkedvezőbb ajánlatot tevőt.

20.20. Az ajánlattevők az eljárás eredményéről az írásbeli összegezés megküldésével értesülnek.

21. AJÁNLATTÉTELI FELHÍVÁS MEGKÜLDÉSÉNEK NAPJA: 2017. október 30.

Vaskút Nagyközségi Önkormányzat

Alszegi Zoltán polgármester s. k.